Lotte Bundsgaard (S), 2004-03-11:
Jeg vil godt starte med at sige tak for en god debat om et beslutningsforslag, som vi i hvert fald mener er et vigtigt beslutningsforslag, der kan gøre en forskel i mange menneskers hverdag.
Formålet med beslutningsforslaget er jo dels at sikre, at eventuelle sygdomme bliver fundet, og relevant behandling bliver sat i gang.
Dernæst at sikre, at mennesker, der kommer til Danmark, får kendskab til det danske sundhedsvæsen, ved hvor de skal gå hen, ved hvilke undersøgelser der tilbydes deres børn, ved noget om svangerskabsforebyggelse og alt det andet, som vi heldigvis tilbyder i vores samfund.
Derfor vil man altså med det her beslutningsforslag
både kunne forbedre den generelle sundhedstilstand og kunne forbedre integrationen af de nytilkomne til vores land.
Integration handler jo ikke kun om uddannelses,- arbejds- og socialpolitik.
Integration handler også om, at man er rask, så man kan gå ordentligt ind i et integrationsforløb.
Derfor er det afgørende, at mennesker, der kommer til Danmark, får et godt kendskab til det danske sundhedsvæsen.
Derfor er jeg også glad for, at regeringen har rykket sig lidt på det her område.
Efter i 2 år ikke rigtig at have villet noget, når der blev skrevet til dem og stillet spørgsmål til dem om dette område, at mennesker, der kommer fra flygtningelejre, selvfølgelig skal have tilbudt et helbredstjek, så har regeringen under denne debat rykket sig lidt i dag, og det er jeg meget glad for.
Jeg er glad for, at regeringen nu vil invitere os ind til en diskussion om, hvordan vi kan føre det her ud i livet.
Jeg vil bare henstille, at der ikke skal gå 2 år mere, før regeringen kan fremsætte lovforslag, der kan gøre, at vi kan få rettet op på det her område. Så var sundhedsministeren lidt inde på, om det skal være obligatorisk.
Det kan være, sundhedsministeren vil lytte, for så er det lidt nemmere at svare på hans spørgsmål.
Det vil han åbenbart ikke, så lader vi være med det.
Men til andre, der måske sidder og overvejer, om man ikke skulle gøre det her obligatorisk, om man ikke ved tvang skal sende mennesker til et helbredstjek, kan jeg sige, at det mener vi Socialdemokrater ikke, man skal.
Vi mener noget med det, når vi taler om menneskets frihed, og vi mener ikke, at man skal tage menneskers frihed fra dem på et så afgørende punkt, som at man skal have undersøgt sin krop, indgå i et helbredstjek. Derudover mener vi nu også, at hvis man tilbyder kvoteflygtninge og familiesammenførte et helbredstjek, hvorfor skulle man så ikke benytte sig af det?
Vi er helt sikre på, at hvis man har en ordentlig vejledning, et ordentligt helbredstjek, så vil langt, langt, langt de fleste benytte sig af det. Og vi vil ikke fravige vores grundlæggende holdning om det enkelte menneskes frihed og tage friheden fra mennesker ved at tvinge dem til en behandling. Til Dansk Folkeparti kan jeg kun sige, at for at være helt ærlig, så håber jeg, Dansk Folkeparti kommer til fornuft.
I hvert fald er jeg glad for, at Dansk Folkeparti nu 2 år efter den rapport er kommet, som Dansk Folkeparti meget forlangte for år tilbage, går ind og siger, at det nok er en meget god idé at gøre noget ved det her.
Så vil jeg sige tak til Det Konservative Folkeparti og til Venstre, fordi partierne er indstillet på at forhandle om det her område og også tusind tak til SF og De Radikale for de meget godt uddybende bemærkninger om, hvorfor det her faktisk er et godt og et vigtigt beslutningsforslag.
Alt i alt vil jeg sige tak for en god debat, der forhåbentlig kommer andet end debat ud af.
Vi har ventet 2 år, så lad os nu komme i gang med at få lavet en ordentlig og en god lovgivning på det her område.